**Cph Art Week 2017**

***Sound & Vision***

**25. august - 3. september 2017**

**Cph Art Week & Vega:**

* **ArtBar Warm-up på Vega d. 4. maj**
* **Cph Art Week-åbningsarrangement på Vega d. 24. aug.**

Årets Cph Art Week kommer til at stå i lydens, musikkens og naturligvis kunstens tegn. Derfor er kunstugen stolt af, at kunne præsentere et større samarbejde med det danske spillested Vega. Samarbejdet med Vega understreger ønsket om at arbejde på tværs af de kunstneriske genrer og undersøge, hvad der sker, når de to kunstarter mødes. Helt konkret har de to huse slået sig sammen om to arrangementer, hvor musik, lyd og kunst smelter sammen og krydsbefrugter hinanden.

**ArtBar – warm up i maj**

Allerede i maj tager Cph Art Week glæderne på forskud og arrangerer i samarbejde med Vega en ArtBar i Idealbar, der indholdsmæssigt mixer alle kunstarterne til en festlig og opsigtsvækkende cocktail. Cph Art Week har inviteret kunstner Rose Eken og Salon Valerie Galner aka. kunstner Sidse Carstens og forfatter Katrine Grünfeld til at skabe en ArtBar-aften med smæk på. Her præsenteres en række udvalgte kunstnere, musikere og forfattere, der på hver sin måde har været en inspiration i både Rose Ekens og Valerie Galners arbejde. Til ArtBar er det muligt at købe merchandise produceret specifikt til denne aften, i et samarbejde mellem Rose Eken og Salon Valerie Galner. Det bliver ganske sikkert en aften med masser af KUNST & ROCKNROLL. Arrangementet er gratis.

ArtBar er Cph Art Weeks kunstbar-koncept, der blev introduceret sidste år som et socialt mødested med gratis kunstnerisk indhold. Hver aften under kunstugen præsenteres to kunstnere, der arbejder i feltet mellem lydkunst og performance. Igen i år vil ArtBar finde sted på Copenhagen Contemporary på Papirøen.

**Åbningsaften med lyd- ekstravaganza!**

ArtBar’en i maj bliver en smagsprøve på det samarbejde som Cph Art Week og Vega har indgået om at skabe et Cph Art Week-åbningsarrangement på Vega torsdag d. 24. august. Her bliver store dele af hele Vegas areal indtaget af kunstnere og musikere fra såvel indland som udland, der arbejder i spændingsfeltet mellem det visuelle og det auditive. Allerede nu kan vi løfte sløret for et af hovednavnene; den internationalt anerkendte komet af en multimedie- og performancekunstner Nástio Mosquito. Herudover præsenterer Vega et hovednavn fra musikkens verden ligesom huset fyldes med performances, koncerter og andre optrin, som finder sted i løbet af aftenen.

Festivalleder fra Cph Art Week Pernille Sander siger om samarbejdet: ”*Vi glæder os til at se, hvad musik og kunst kan sammen, men også til at udfolde et samarbejde, der kan skabe synergi og give et langt større publikum mulighed for at møde samtidskunsten i andre rammer.*”

Hele åbningsprogrammet samt billetsalg annonceres i de kommende måneder.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Program for ArtBar på Idealbar, Vega d. 4. Maj kl. 19 -02 (ingen entré):**

**Musik:**

Nils Gröndahl

Perlemor

**Oplæsning:**

Marianne Larsen

Caspar Eric

Katrine Grünfeld

**Performance:**

Hannah Anbert

Jacob Skyggebjerg

**Video:**

Rose Eken

Sidse Carstens

**DJ line- TBA**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Cph Art Week er initieret og arrangeret af web-kunstmagasinet Kunsten.nu

For pressefotos mv. kontakt presseansvarlig Anne Riber på presse@kunsten.nu eller på tlf: 40 89 42 24.

For yderligere information kontakt festivalleder Pernille Sander på pernille@kunsten.nu eller tlf: 26 84 53 14

**Sound & Vision**

Under titlen *SOUND & VISION* sætter Cph Art Week fokus på de kunstneriske krydsfelter mellem lyd og billede. Kunstugen og de mange deltagende kunstinstitutioner vil se nærmere på den del af samtidskunsten, der integrerer lyd og musik som konkret kunstnerisk materiale, men også på de kunstnere, som finder inspiration i deres billedskabelse gennem lyd- og musikuniverser. Programmet vil både finde inspiration i de naturlige og menneskeskabte lyde, det analoge og digitale, det konceptuelle og det populære, det støjende, melodiøse og poetiske. *SOUND & VISION* undersøger, hvordan vi gennem kunstens sammensætninger af billede, lyd og musik skaber og fortolker vor tids kulturelle og sociale identiteter.

**Om Cph Art Week**

Cph Art Week er etableret af web-kunstmagasinet Kunsten.nu i 2013 og er en begivenhed, der samler og formidler på tværs af hele den danske kunstscene. Formålet er at stadfæste København som en metropol for samtidskunst af høj kvalitet med plads til både de brede og de smalle kunstneriske aktiviteter og gøre den samlede scene tilgængelig på en interessant måde for et bredt publikum. Ønsket er at give publikum, kuratorer, kunstfaglige og kunstnere et indblik i, hvad der rør sig på scenen lige nu og samtidig at være med til at udvikle nye samarbejdsstrategier imellem de meget forskelligartede institutioner, som kunstscenen rummer.